- Utenkelig at noe slikt kunne skje
- Dette er selvsagt en sak som har gått inn på folk. Med tilståelsen får vi mulighet til å sette en sluttstrek, og derfor tror jeg mange opplevde det som en lettelse. I tillegg er det godt for barna, sier ordfører Ole Tom Guse i Forsand kommune. VG møter ordføreren på hans kontor på kommunehuset, bare en liten kjøretur fra huset der Agnes Elisabeth Müller, hennes ektemann Thomas Müller og deres to barn bodde. Han legger ikke skjul på at de 1200 innbyggerne som bor i bygda er preget etter at tobarnsmoren ble funnet på dypet i Lysefjorden. - Vi er en liten bygd, hvor innbyggerne er vant til å bry seg om hverandre. Man kommer veldig tett på folk. Drap leser vi stort sett om i mediene, og for de fleste i bygda er det utenkelig at noe slikt kunne skje her, sier Guse. - Dette er en stor krise i en liten kommune, hvor folk hele tiden har håpet på det beste, men fryktet det verste, fortsetter han. Minnemarkering I morgentimene torsdag var det minnemarkering ved Forsand skole, hvor ekteparets to barn er elever. Fra klokken 18.00 vil det også være åpen kirke, hvor alle som ønsker kan tenne lys og skrive i kondolanseprotokoll. Ordføreren forteller at ekteparets to barn hele tiden har blitt informert om utviklingen i saken, ikke minst om funnet av moren på fjorddypet - og om farens erkjennelse av drapet. - Overfor barna har vi vært opptatt av å være åpne om alt som skjer, samtidig som det som blir sagt skal være sant. Det viktigste er at de har trygge og solide voksne som svarer på alle spørsmålene de har. Folk har vist ufattelig mye omsorg, sier ordføreren.
Innbyggerne i den lille bygda er preget, men samtidig lettet etter at Thomas Müller (34) tilstod drapet på sin egen kone.